Nazar
Nazar (arapski: نظر, nazar, doslovno 'pogled, nadzor') naziv je za hamajliju u obliku oka, čiji je cilj da nosioca štiti od zla oka. Uz potkovice, bijeli luk, vučji zub, životinjski rog, olovo i kamenje, kristalno plavo oko je jedno od zaštitnih simbola u tengrizmu, staroj religiji turskijskih naroda. Nazar je čest prizor u Turskoj, Siriji, Libanu, Egiptu, Armeniji, Iranu, Afganistanu, Grčkoj, Iraku, Kipru i Azerbejdžanu, gdje se stavlja u kuće, kancelarije, automobile ili se uklapa u nakit i ukrase. Tipični nazar se pravi od ručno pravljenog stakla. Boji se u tamnoplavu, bijelu, svijetloplavu i crnu boju, uz to praveći koncentrične krugove ili suzolike elipsoidne oblike. Ponekad tamnoplavu boju mijenja zlatna. Ovaj simbol se također koristi na drugim mjestima, kao što su repovi aviona turske privatne avio-kompanije Flyer. Također je simbol Cryenginea, pokretača igre proizvođača Crytek, koji su osnovala tri brata turskog porijekla. Ekvivalent nazara kod semitskih naroda je hamsa, dok je kod kršćana u pitanju krstić.